Bankwerknemer steel glo R2,4 miljoen  (Argieffoto) ŉ Bankwerknemer wat glo meer as R2,4 miljoen se bedrog gepleeg het, sal aanstaande week om borgtog aansoek doen. Mantshwane Johanna Mabelane (40) het Dinsdag in die eMalahleni-landdroshof in Mpumalanga verskyn en die saak is tot 1 Desember uitgestel wanneer haar borgtogaansoek sal begin. ŉ Voorlopige ondersoek deur die Valke dui daarop dat Mabelane die bankstelsel gemanipuleer en die besonderhede van kliënte gewysig het en sodoende geld van hul bankrekeninge na haar bankrekening oorgeplaas het. “Die kliënte was geskok om die transaksies te ontdek waarvoor hulle nie toestemming gegee het nie en het dit by die bank aangemeld,” het kapt. Dineo Lucy Sekgotodi, Valke-woordvoerder, gesê. ŉ Interne ondersoek is deur die bank van stapel gestuur waarna Mabelane in hegtenis geneem is. Die dossier is na die Valke in Middelburg oorgeplaas vir verdere ondersoek. Genl.maj. Zodwa Mokoena, provinsiale hoof van die Valke, het mense wat vermoed dat hulle deur Mabelane ingedoen is, gevra om ŉ saak by hul naaste polisiestasie aanhangig te maak.